Stærsta hátíðin til þessa á tíu ár afmæli Mýraeldanna Nú í byrjun mánaðarins voru tíu ár liðin frá Mýraeldunum , umfangsmesta sinubruna í manna minnum . Á morgun , laugardaginn 9. apríl verður blásið til Mýraeldahátíðar . Fer hún fram á tveimur stöðum . Fyrst í Faxaborg í Borgarnesi að deginum en kvöldskemmtun verður svo á heimaslóðum , í félagsheimilinu Lyngbrekku . Sem fyrr er það Búnaðarfélag Mýrarmanna sem stendur fyrir hátíðinni , sem haldin hefur verið annað hvert ár . Að sögn Sigurjóns Helgasonar bónda á Mel , formanns búnaðarfélagsins og eins skipuleggjenda Múraeldahátíðar , verður hátíðin einkar vegleg að þessu sinni . „ Við ætlum að halda stóra og mikla hátíð í ár vegna tíu ára afmælisins . Ákváðum við að flytja hana í Faxaborgina í Borgarnesi því við eigum von á að hún verði vel sótt , “ segir Sigurjón í samtali við Skessuhorn . Hann bætir því við að hátíðin hafi þegar verið um það bil að sprengja Lyngbrekku utan af sér , en þar hefur hún verið haldin fram að þessu . Þar sem hátíðin er einkar stór í ár hafi þeir talið ráðlegt að flytja dagskrána að hluta í stærra húsnæði . Kvöldvaka hátíðarinnar með dansleik mun engu að síður fara fram í Lyngbrekku og hefst hún klukkan 21 . Í Faxaborg lofar Sigurjón lifandi dagskrá allan daginn frá klukkan 13 til 17:30 . Meðal annars munu félagar úr Félagi ungra bænda verða með sprell og Karlakórinn Söngbræður ætlar að taka lagið . „ Svanur í Dalsmynni verður með sýningu á smalahundum og ég á von á félögum úr Fornbílafjelagi Borgarfjarðar , svo hægt verður að skoða gamla bíla . Einnig verður markaður , grillað nautakjöt og smakk og Jóhanna á Háafelli mun kynna geitaafurðir , svo fátt eitt sé nefnt , “ segir Sigurjón , en áhugasömum er bent á að dagskrá hátíðarinnar er auglýst í Skessuhorni vikunnar . „ Við í búnaðarfélaginu hvetjum alla til að mæta og gera sér glaðan dag með okkur . Til þess er hátíðin gerð . Við viljum gera eitthvað skemmtilegt saman og kynna landbúnaðinn í leiðinni . „ Hafa gaman saman , “ eins og stundum er sagt , “ segir Sigurjón að lokum .